**ΜΑΘΗΜΑ: Νεοελληνική Γλώσσα**

**ΘΕΜΑ Α**. Στο κείμενο «Περιβάλλον και δικαιοσύνη» θίγονται κάποιες αρνητικές πτυχές της ζωής στα σύγχρονα

 αστικά κέντρα. Σημειώνεται η ανεπάρκεια δημόσιου χώρου για τους κατοίκους τους και ο ελλιπής αστικός

 εξοπλισμός, που επιβαρύνουν ιδιαίτερα τις ευπαθείς ομάδες του πληθυσμού. Η ανασφάλεια των γυναικών

 στον δημόσιο χώρο και ο αποκλεισμός από αυτόν, των οικονομικά ασθενέστερων, των μεταναστών, των

 ηλικιωμένων και των παιδιών, συνιστούν τεκμήρια της κοινωνικής τους απαξίωσης και της αδυναμίας

 κάλυψης των αναγκών τους (απ’ το αστικό περιβάλλον).

**ΘΕΜΑ Β.**

 Β1. α. ΛΑΘΟΣ («Είναι πλέον ξεκάθαρο ότι σε περιόδους μεγάλης κρίσης, οι ανάγκες των ανθρώπων πρέπει, μετουσιωμένες πια, να επιβάλλονται και να επιβάλλουν, και **όχι να αντιμετωπίζονται σαν εμπόδια** τα οποία θα πρέπει να αποφύγουμε ή να αποσιωπήσουμε.»)

 β. ΣΩΣΤΟ («Ενδεικτικά αξίζει να εξετάσουμε ότι **οι γυναίκες**, που αποτελούν την πλειονότητα του παγκόσμιου και εγχώριου πληθυσμού, **αισθάνονται πολύ λιγότερη ασφάλεια** εντός του δημόσιου χώρου σε σχέση με τους άντρες…»)

 γ. ΛΑΘΟΣ («Δυστυχώς, στους κατοίκους των μεγάλων αστικών κέντρων αντιστοιχεί δημόσιος χώρος αναλογικά **πολύ λιγότερος** από αυτόν που επιβάλλει η άνοδος του σύγχρονου επιπέδου ποιότητας διαβίωσης ως επαρκή.»)

 δ. ΣΩΣΤΟ («Ειδικά υπό το πρίσμα των διευρυμένων περιόδων αποστασιοποίησης με ασαφή χρονικά όρια, η πρόσβαση σε καλής ποιότητας δημόσιο χώρο αποτελεί επίσημα **παράγοντα βελτίωσης** των δυσμενών επιπτώσεων της πανδημίας **στη σωματική και ψυχική υγεία του ανθρώπου**.»)

 ε. ΛΑΘΟΣ («Αυτή η νέα υγειονομική πραγματικότητα, σε συνδυασμό με τα πλέον ορατά αποτελέσματα της τεράστιας αστικοποίησης στη σκιά της παγκόσμιας οικονομικής και περιβαλλοντικής κρίσης, αποτέλεσαν το έδαφος στο οποίο **–**όσο και αν δεν είμαστε πραγματικά έτοιμοι γι' αυτό**– ανθίζει η συζήτηση για τη βιώσιμη διαχείριση του δημόσιου χώρου.**»)

B2α. Με τη χρήση του α΄ πληθυντικού προσώπου (*αδυνατούμε να συλλάβουμε, Τείνουμε, αφουγκραστήκαμε, επικαλούμαστε, να εξετάσουμε, έχουμε συνηθίσει*) επιχειρείται η ένταξη του πομπού στον προβληματισμό του θέματος, το οποίο προσεγγίζεται από την κοινή οπτική γωνία του συγγραφέα και του αναγνώστη. Παράλληλα, εξασφαλίζεται η καθολικότητα και η αίσθηση συλλογικότητας, ενώ ταυτόχρονα συμβάλλει στην ενίσχυση της πειστικότητας με τη γενίκευση του προβλήματος που εκτίθεται. Τέλος, η χρήση του συγκεκριμένου ρηματικού προσώπου προσδίδει αμεσότητα στο κείμενο.

Β2β.

Είναι γεγονός ότι: έμφαση

καθώς και: προσθήκη

λοιπόν: συμπέρασμα

πλέον: χρονική σχέση

Β3α.

Η **διπλή παύλα** ( –όσο και αν δεν είμαστε πραγματικά έτοιμοι γι' αυτό -) εισάγει συμπληρωματικό σχόλιο του συγγραφέα σχετικά με την ετοιμότητα των πολιτών απέναντι στις συνθήκες εκείνες που διαμόρφωσαν «τη συζήτηση για τη βιώσιμη διαχείριση του δημόσιου χώρου». Τίθεται σε διπλή παύλα, καθώς ως σχόλιο θεωρείται ουσιώδες για τα γραφόμενα και δεν μπορεί να παραλειφθεί.

Με τη χρήση των **εισαγωγικών** («απώλειες που θα προκύψουν») δηλώνεται η αποστασιοποίηση του συγγραφέα από τα γραφόμενα, δηλαδή τον τρόπο προσέγγισης των ευάλωτων κοινωνικών ομάδων από τους πολιτικούς κύκλους κατά την περίοδο της πανδημίας.

Β3β**.** «Η πρωτόγνωρη συνθήκη της πανδημίας επηρέασε ποικιλοτρόπως κάθε πτυχή του δημόσιου και ιδιωτικού βίου». Ενεργητική σύνταξη

**Μετατροπή**: «Κάθε πτυχή του δημόσιου και ιδιωτικού βίου επηρεάστηκε ποικιλοτρόπως από την πρωτόγνωρη συνθήκη της πανδημίας». Παθητική σύνταξη

Με τη μετατροπή της σύνταξης από ενεργητική σε παθητική τονίζεται το γεγονός, το αποτέλεσμα της ενέργειας (δηλαδή, η επίδραση που δέχτηκε ο δημόσιος και ιδιωτικός βίος). Ο λόγος γίνεται συνθετότερος, το ύφος πιο επίσημο και απρόσωπο, ενώ παράλληλα προσδίδεται ποικιλία στην πλοκή των νοημάτων.

Β3γ.

**Σχόλια:**

* *Δυστυχώς, στους κατοίκους των μεγάλων αστικών κέντρων αντιστοιχεί δημόσιος χώρος αναλογικά πολύ λιγότερος…*
* *Μάλλον ορθότερο θα ήταν να ορίσουμε τον πληθυσμό με χαρακτηριστικά «μη ευαλωτότητας» ως υποσύνολο του γενικότερου πληθυσμού, και όχι το αντίθετο.*

**Ποιητική λειτουργία της γλώσσας**:

* *στη σκιά της παγκόσμιας οικονομικής και περιβαλλοντικής κρίσης,*
* *Υπηρετεί τις κοινωνικοοικονομικές συνθήκες που του επιβάλλονται… αγκαλιάζει ή συγκρούεται με αυτές*

**ΘΕΜΑ Γ.**

Το βασικό θέμα που αναδύέται είναι η μοναξιά κ η απώλεια του νοήματος της ανθρώπινης ύπαρξης για τον άνθρωπο που ζει σε ένα αστικό περιβάλλον.

Επιπλέον, μπορούμε να μιλήσουμε και για την αποκοπή από τις ρίζες, την παράδοση, την ιστορική συνέχεια με βάση την αναφορά «Μέσα στοὺς ξένους καὶ στὰ ξένα πράγματα ζῶ διαρκῶς ̇ στὰ ἕτοιμα καὶ στὰ ἐνοικιασμένα.», « Γι’ αὐτὸ ζηλεύω αὐτοὺς ποὺ βρίσκονται στὸν τόπο τους, στὰ χωράφια τους, στοὺς συγγενεῖς τους, στὰ πατρογονικά τους»

Η μοναξιά του είναι απόλυτη και καθολική, όπως προβάλλεται με την χρήση των επιθέτων και μάλιστα με ασύνδετο σχήμα «Ὁλομόναχος, ξένος παντάξενος» (μπορύμε αν σχολιάσουμε και την κλιμάκωση προς το πιο ισχυρό)

Μέσω της περιγραφής σε γ΄ πρόσωπο μας μεταφέρει σε έναν πολύβουο δρόμο της Θεσσαλονίκης με τα φανάρια να ρυθμίζουν την κυκλοφορία των αυτοκινήτων, αλλά και την βιαστική κίνηση των πολιτών μεταφέροντας το άγχος, τον θόρυβο και την ανωνυμία των προσώπων. (εικόνα ηχητκή, οπτική και δυναμική).

Με την μεταφορά «χάνομαι στις μεγάλες αρτηρίες», «κόκκινα και λευκά αιμοσφαίρια σα να κυκλοφορούν» αναπαριστά τους δρόμους ως τις φλέβες και το αίμα που κυλά ασταμάτητα.

Ο αφηγητής όντας ομοδιηγητικός-αυτοδιηγητικός με εσωτερική εστίαση μας μεταφέρει με την χρήση ά ενικού προσώπου (πρωτοπρόσωπη αφήγηση) τις σκέψεις και τα συναισθήματα του για το περιβάλλον που ζει και κινείται. Έτσι, δηλώνει το μεγάλο του παράπονο. Τη μοναξιά που βιώνει και σε σχέση με τον τόπο, το σπίτι του που νιώθει ξένο «Μέσα στοὺς ξένους καὶ στὰ ξένα πράγματα ζῶ διαρκῶς ̇ στὰ ἕτοιμα καὶ στὰ ἐνοικιασμένα». αλλά και σε σχέση με τους ανθρώπους γύρω του. Καταγγέλλει την αδιαφορία , την υποκρισία και την αποξένωση στις ανθρώπινες σχέσεις Ὁ ἕνας ἀποφεύγει τὸν ἄλλο, ὅσο μπορεῖ. «Μὰ κι ἂν τύχει νὰ σοῦ μιλήσουνε, κρύβουν συνήθως τὰ πραγματικά τους στοιχεῖα σὰ νὰ ’ναι τίποτε κακοποιοί. Τὸ ἰδανικό, ἡ τελευταία λέξη τοῦ πολιτισμοῦ, εἶναι, λέει, νὰ μὴ ξέρεις οὔτε στὴ φάτσα τὸ γείτονά σου.»

Τα συναισθήματά του δηλώνονται με ενάργεια με την χρήση α’ ενικού προσώπου. Έτσι, εξομολογείται την ζήλεια του και το μεγάλο του όνειρο, την ανεκπλήρωτη επιθυμία του να ζούσε και αυτός σε ένα τόπο με τον οποίο θα είχε την ψυχική και ιστορική σύνδεση ή έστω να είχε ανθρώπους δικούς του γύρω του που θα τους ένωνε ένα κοινό παρελθό ή έστω κοινό παρόν. Επιθυμεί διακαώς να βιώσει το «ανήκειν». «Γι’ αὐτὸ ζηλεύω αὐτοὺς ποὺ βρίσκονται στὸν τόπο τους, στὰ χωράφια τους, στοὺς συγγενεῖς τους, στὰ πατρογονικά τους. Τουλάχιστο, ἂς ἤμουν σ’ ἕνα προσφυγικὸ συνοικισμὸ μὲ ἀνθρώπους τῆς ράτσας μου τριγύρω.»

Επικουρικά μπορεί να γίνει αναφορά και στο συγκείμενο, καθώς ο ίδιος ο Ιωάννου ζει στην Θεσσαλονίκη και είναι απόγονος προσφύγων.

Η παρομοίωση με το κούτσουρο που νιώθει, άρα αποκομμένος, χωρίς ρίζες

**ΘΕΜΑ Δ.**

επικοινωνιακό πλαίσιο : ομιλία σε εκδήλωση – ημερίδα

Ύφος επίσημο

Κυρίες και κύριοι, αγαπητά μέλη των σχολικών επιτροπών,

Είναι ιδιαίτερη τιμή για εμένα να εκπροσωπώ την χώρα μου εκ μέρους του σχολείου μου σε αυτήν την ημερίδα που αφορά την ποιότητα της ζωής μας στο αστικό περιβάλλον. Αναμφισβήτητα οι ζωές όλων, μικρών και μεγάλων, χαρακτηρίζονται από μια μόνιμη δράση και απασχόληση, είτε λόγω δουλειάς, είτε λόγω εκπαιδευτικών αναγκών είτε καθημερινών υποχρεώσεων. Ο ελεύθερος χρόνος είναι μηδαμινός και το άγχος, η κούραση και η πνευματική και ψυχική κόπωση είναι τα σύγχρονα βιώματα όλων. Η κατάσταση αυτή επιτείνεται από το αστικό τοπίο που προκαλεί ασφυξία και πολλές φορές αποστροφή.

ΑΔΥΝΑΜΑ ΣΗΜΕΙΑ ΜΕΓΑΛΟΥΠΟΛΕΩΝ

- η αστικοποίηση επέφερε άναρχη δόμηση, κάθετη δόμηση με χαρακτηριστικό την εξωπραγματική γιγάντωση των κτιρίων, χωρίς ουσιαστική μέριμνα για την ορθή ρυμοτομία τους και για τη διασφάλιση χώρων πρασίνου που δημιουργεί το αίσθημα του εγκλωβισμού και της βίωσης της ασχήμιας.

 -Αυξημένη μόλυνση του φυσικού περιβάλλοντος. Η υπερβολική συγκέντρωση πληθυσμού στα αστικά κέντρα, η ύπαρξη πολλών βιομηχανικών μονάδων και το πλήθος των μεταφορικών μέσων, αυξάνουν θεαματικά τους ατμοσφαιρικούς ρύπους, τα βιομηχανικά λύματα, αλλά και τα οικιακά ή άλλα απορρίμματα των πόλεων επιφέροντας πολλαπλά προβλήματα υγείας.

-δυσκολία στην μετακίνηση, κυκλοφοριακό πρόβλημα που προκαλεί εκνευρισμό

-η αστυφιλία και η επακόλουθη ανεργία εντείνει τα φαινόμενα φαινόμενα κοινωνικής παθογένειας (βία, εγκληματικότητα, κατάθλιψη)

-αλλοίωση του φυσικού και πολιτιστικού- ιστορικού τοπίου από τουριστική και καταναλωτική υπερεκμετάλλευση

Μεταβατική παράγραφος :ο αντίκτυπος του άξενου τοπίου εντοπίζεται στον ψυχικό και πνευματικό κόσμο των ανθρώπων επιφέροντας αλλοτρίωση και διάσπαση της κοινωνικής συνοχής. Επιβάλλεται, λοιπόν, κυρίες και κύριοι, να υιοθετήσουμε και να εφαρμόσουμε εναλλακτικούς τρόπους διαμόρφωσης του αστικού τοπίου που θα βελτιώσουν την καθημερινότητα και συνακόλουθα την ποιότητα ζωής των πολιτών στις μεγαλουπόλεις.

ΠΡΟΤΑΣΕΙΣ ΓΙΑ ΑΝΑΒΑΘΜΙΣΗ ΑΣΤΙΚΟΥ ΤΟΠΙΟΥ

* Αξιοποίηση επιστημονικών πορισμάτων και προτάσεων από περιβαλλοντολόγους, κοινωνιολόγους, αρχιτέκτονες, ανθρωπολόγους και άλλων που μελετούν τις συνθήκες ζωής στις μεγαλουπόλεις
* Βελτίωση των μέσων μαζικής μεταφοράς και αξιοποίηση υπόγειων μέσων
* Υιοθέτηση εναλλακτικών τρόπων μετακίνησης με κατασκευή ποδηλατόδρομων και περιπατητικών διαδρομών
* Αποκλειστική Πεζοδρόμηση χώρων πολιτιστικού και ιστορικού περιεχομένου και παράλληλη ανάδειξη μνημείων
* Αξιοποίηση χώρων πρασίνου και ανάδειξή τους ώστε να είναι πόλος έλξης για κάθε γειτονιά με επαρκή φωτισμό, καθαριότητα
* Υιοθέτηση αρχών αρχιτεκτονικής τοπίου όπως κατασκευή κάθετων κήπων
* Κατασκευή παιδικών χαρών και υπαίθριων χώρων άθλησης για όλους έστω και μικρής κλίμακας
* Ελεύθερη πρόσβαση σε υπάρχοντες υπαίθριους χώρους με συνεχή φύλαξη και προστασία
* Περιορισμός του φαινομένου κατάληψης δημόσιων χώρων για καταναλωτικούς σκοπούς
* Ενθάρρυνση δημόσιας έκφρασης τέχνης με πολιτιστικές παρεμβάσεις σε προσόψεις κτιρίων αλλά και σε υπαίθριους χώρους.
* Διαμόρφωση αναξιοποίητων προαύλιων χώρων δημόσιων κτιρίων όπως σχολείων, μουσείων κτλ

ΕΠΙΛΟΓΟΣ

Γίνεται, λοιπόν, αντιληπτό πως οι πόλεις μπορούν να αλλάξουν φυσιογνωμία. Να γίνουν πιο φιλόξενες, πιο όμορφες και πιο ελκυστικές για τους κατοίκους αλλά και για τους επισκέπτες. Επιβάλλεται οι αρμόδιοι φορείς να κατανοήσουν την αναγκαιότητα εξασφάλισης μιας ποιοτικότερης ζωής αλλά και ο κάθε πολίτης ξεχωριστά να νιώσει την πόλη σπίτι του.

Σας ευχαριστώ για την προσοχή σας

Επιμέλεια απαντήσεων:

Κούνος Λουκάς

Κραββαρίτη Σοφία

Δασκάλου Άννα